Ma in hegtenis ná kleuter se skietdoodJuelz Gonzalez (2) is in Februarie dood. (Foto: Facebook) ŉ Ma van Texas in die VSA wat vroeër aangevoer het dat haar tweejarige dogtertjie haarself per ongeluk doodgeskiet het, is in hegtenis geneem nadat ŉ nadoodse ondersoek bevind het dít was nie die geval nie. Luidens internasionale berigte word Jessica Cantu (35) nou daarvan aangekla dat sy haar kind in gevaar gestel het. Ksat.com berig dat Julez Gonzels (2) op 18 Februarie vanjaar dood is nadat sy ŉ skietwond aan die kop by haar huis in South Eastside, San Antonio, opgedoen het. Julez het glo op haar bed gelê en ŉ fliek op ŉ selfoon gekyk toe die voorval plaasgevind het. Luidens berigte op Fox News het Cantu vroeër aangevoer dat sy saam met haar ander dogter (4) in die badkamer was toe sy ŉ harde klapgeluid gehoor het. Jessica Cantu (35). ŉ Nadoodse ondersoek het egter bevind dat die meisie haarself nie per ongeluk kon skiet nie aangesien die koeël haar van ŉ afstand getref het. Die vuurwapen behoort aan Cantu se kêrel, Joshua Christopher Ramirez, wat ook ten tyde van die voorval in die huis was. “Daar is aanvanklik aangemeld dat die kind haarself geskiet het,” het die San Antonio-polisie verlede week gesê. “Deur die loop van die ondersoek het beamptes egter meer bewyse ingesamel, waaronder ŉ nadoodse ondersoek wat bevestig dat die kind nie haarself geskiet het nie.” Die departement van justisie het enkele weke ná Julez se skietdood ŉ mediaverklaring uitgereik en gesê Ramirez, ŉ veroordeelde misdadiger, is in verband met die voorval in hegtenis geneem aangesien die pistool aan hom behoort het. Ingevolge wetgewing mag ŉ misdadiger nie in besit van ŉ vuurwapen wees nie. Meer aanklagte kan moontlik later teen Cantu en Ramirez aanhangig gemaak word. Cantu is steeds in aanhouding en sal $150 000 (meer as R2,3 miljoen) moet opdok om op borgtog vrygelaat te word.